Vrou se familie moet ontbinde liggaam self begraweVan links: Naomi Bruintjies, Dawid Davids en Harriot Bruintjies [Foto: Verskaf] Die beeld van Salomé Francis (39) van Aberdeen, Oos-Kaap, se halfontbinde liggaam sal haar familie vir altyd bybly. Die familie moes Francis op 15 Januarie in aller haas self begrawe omdat haar liggaam glo besig was om te ontbind en daar geen teken van die begrafnisondernemer was nie. Die familie beweer die begrafnisondernemer se yskas – waarin Francis se liggaam geberg is – het nie gewerk nie en dat hulle R3 200 betaal het vir dienste wat nooit gelewer is nie. “Die wurms het haar agterkop al begin wegvreet en sy was groen van gelaat. Die reuk in die lykshuis was ook so oorweldigend, dit was om van naar te word,” het Harriot Bruintjies, Francis se ma, aan Maroela Media vertel. Francis is op 7 Januarie aan natuurlike oorsake dood. Volgens haar ma het haar lewer ingegee. Aberdeen Funerals het haar liggaam drie dae later by die hospitaal gaan haal en na die lykshuis geneem. Volgens Francis se lewensmaat, Dawid Davids, was haar liggaam nog koud en in ’n goeie toestand toe sy by die hospitaal weggeneem is. Die familie was genoop om hul geliefde Salomé self te begrawe [Foto: Verskaf] “Die reuk het vlak in die keel gesit. Ons het eers nie geweet wat dit is nie, totdat ons die onderste laai van die yskas uittrek. Toe oorweldig die reuk ons. Salomé se liggaam was in die laai,” vertel Naomi. Davids sê toe hy Francis se gesig begin was, het haar vel afgekom, só ontbind was haar liggaam al. Op die dag van die begrafnis het die gesin voor dooimansdeur te staan gekom en moes die familie ’n familievriend nader om hulle te help om Francis se liggaam na die begraafplaas te vervoer. Die familie beweer hulle moes self die gat grawe en die kis in die grond in laat afsak. Van die familielede het na bewering by die oop graf opgegooi weens die reuk. Bruintjies sê die familie moes R3 200 opdok vir begrafnisdienste wat hulle nou beweer nooit gelewer is nie. Die kis waarin Francis begrawe is, het glo ook uitmekaar geval. Bruintjies sê sy moes die geld leen omdat sy nie soveel geld het nie. Sy is ’n pensioenaris is wat van ’n Sassa-pensioen afhanklik is. Die familievriend het op voorwaarde van anonimiteit gesê dit breek haar hart om te sien hoe behoeftige mense soos Bruintjies-hul uitgebuit word. “Geen mens moet hul geliefde in só toestand sien nie. Dis ŉ skending van menswaardigheid,” het die familievriend gesê. Die eienaar van Aberdeen Funerals het aan Maroela Media gesê hy het reeds aan ander media kommentaar gelewer en wou dus nie verdere kommentaar oor die saak lewer nie.